CELEX: 62011CN0233
Language: hu
Date: 2011-05-16 00:00:00
Title: C-233/11. P. sz. ügy: A Törvényszék (második tanács) T-122/07–T-124/07. sz., Siemens AG Österreich és társai kontra Bizottság egyesített ügyekben 2011. március 3-án hozott ítélete ellen a Siemens Transmission & Distribution SA és a Nuova Magrini Galileo SpA által 2011. május 16-án benyújtott fellebbezés

9.7.2011   
            
            
               HU
            
            
               Az Európai Unió Hivatalos Lapja
            
            
               C 204/18
            
         A Törvényszék (második tanács) T-122/07–T-124/07. sz., Siemens AG Österreich és társai kontra Bizottság egyesített ügyekben 2011. március 3-án hozott ítélete ellen a Siemens Transmission & Distribution SA és a Nuova Magrini Galileo SpA által 2011. május 16-án benyújtott fellebbezés
   (C-233/11. P. sz. ügy)
   2011/C 204/33
   Az eljárás nyelve: német
   
      Felek
   
   
      Fellebbezők: Siemens Transmission & Distribution SA és Nuova Magrini Galileo SpA (képviselők: H. Wollmann, F. Urlesberger ügyvédek)
   
      A többi fél az eljárásban: Siemens AG Österreich, VA Tech Transmission & Distribution GmbH & Co. KEG, Siemens Transmission & Distribution Ltd, Európai Bizottság
   
      A fellebbezők kérelmei
   
   A fellebbezők azt kérik, hogy a Bíróság:
   
               —
            
            
               helyezze hatályon kívül a Törvényszék (második tanács) T-122/07–T-124/07. sz. egyesített ügyekben 2011. március 3-án hozott ítéletének 2) pontját annyiban, amennyiben az a COMP/F/38.899 — „gázszigetelt kapcsolóberendezések”-ügyben 2007. január 24-én hozott C(2006) 6762 végleges bizottsági határozat 2. cikkének j) és k) pontját megsemmisíti;
            
         
               —
            
            
               helyezze hatályon kívül a megtámadott ítélet 3) pontjának első francia bekezdését, valamint hagyja helyben a C(2006) 6762 végleges bizottsági határozat 2. cikkének j) és k) pontját, és az említett határozat 2. cikkének k) pontjára tekintettel mondja ki, hogy az adóstársaival való viszonyában az egyetemleges adósok mindegyike a 4 500 000 EUR összeg egyharmadáért felel;
            
         
               —
            
            
               másodlagosan helyezze hatályon kívül a megtámadott ítélet 3) pontjának első francia bekezdését, és az ügyet utalja vissza a Törvényszék elé;
            
         
               —
            
            
               minden esetben helyezze hatályon kívül a megtámadott ítélet 7) pontját, és az alperest kötelezze a T-124/07. sz. ügyben lefolytatott eljárás, valamint a jelen fellebbezési eljárás összes költségének viselésére.
            
         
      Jogalapok és fontosabb érvek
   
   A Törvényszék a felperesek kérelmén túlterjeszkedve törölte a kizárólag a Schneider Electric SA-val szemben kiszabott bírságot is, és azt nem megengedett módon hozzáadta a fellebbezők egyetemleges adósságához. A megtámadott ítélet e tekintetben alapvető jogelveket sért. A Törvényszék így megsértette a kérelemhez kötöttség elvét és a hallgatólagosan az EUMSZ 263. cikkben foglalt azon elvet, miszerint senki nem indíthat keresetet más javára.
   Továbbá a Törvényszék a felperesek kérelmén túlterjeszkedve a Schneider Electric SA-val szemben megsértette a Bizottság határozatának jogerejét. A jogerő ezen meg nem engedett megsértése a jogbiztonság elvébe ütközik.
   A fellebbezők nem kaptak lehetőséget a Törvényszék lényeges megállapításaival kapcsolatos álláspontjuk kifejtésére. Ez a Törvényszék előtt bekövetkezett eljárási hibának minősül, mivel ezáltal sérült a fellebbezőknek az EJEE 6. cikke értelmében vett meghallgatáshoz való joga.